SL Uradni list Evropske unije C 129/22

Obvestilo o začetku protidampinškega postopka o uvozu etilnega alkohola s poreklom iz Gvatemale in Pakistana

(2005/C 129/05)

Komisija je v skladu s členom 5 Uredbe Sveta (ES) št. 384/96 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (1), kot je bila nazadnje spremenjena z Uredbo (ES) št. 461/2004 (2), prejela pritožbo, ki navaja, da se etilni alkohol s poreklom iz Gvatemale in Pakistana („zadevni državi“) uvaža po dampinških cenah, kar povzroča materialno škodo industriji Skupnosti.

1. Pritožba

Pritožbo je 11. aprila 2005 vložil Odbor proizvajalcev etanola EU (Committee of Industrial Ethanol Producers of the EU (CIEP)) („vlagatelj“) v imenu proizvajalcev, ki predstavljajo glavni delež celotne proizvodnje etilnega alkohola v Skupnosti, v tem primeru več kot 30 %.

2. Izdelek

Izdelek, ki se domnevno uvaža po dampinških cenah, je etilni alkohol, denaturiran ali nedenaturiran, z vsebnostjo alkohola 80 vol. % ali več, s poreklom iz Gvatemale in Pakistana („zadevni izdelek“), navadno deklariran pod oznakama KN 2207 10 00 in ex 2207 20 00. Te oznake KN so samo informativne.

3. Domneva o dampingu

Domneva o dampingu v zvezi z Gvatemalo in Pakistanom temelji na primerjavi normalne vrednosti, določene na osnovi domačih cen, z izvoznimi cenami zadevnega izdelka, ki se izvaža v Skupnost.

Na podlagi tega so izračunane stopnje dampinga znatne za vse zadevne države izvoznice.

4. Domneva o škodi

Pritožnik je predložil dokaze, da se je obseg uvoza zadevnega izdelka iz Gvatemale in Pakistana povečal v absolutnem smislu in tudi v smislu tržnega deleža.

Domneva se, da so imeli obseg in cene zadevnega uvoženega izdelka med drugim negativen vpliv na tržni delež, prodane količine in raven cen, ki jih zaračunava industrija Skupnosti, kar je bistveno škodovalo celotnemu delovanju in finančnemu stanju industrije Skupnosti.

5. Postopek

Po posvetovanju s Svetovalnim odborom je Komisija ugotovila, da je pritožbo vložila industrija Skupnosti oziroma je bila vložena v njenem imenu in da obstaja dovolj dokazov, ki opravičujejo začetek postopka, zato začenja preiskavo v skladu s členom 5 osnovne uredbe.

5.1 Postopek za ugotavljanje dampinga in škode

V okviru preiskave bo ugotovljeno, ali gre pri zadevnem izdelku s poreklom iz Gvatemale in Pakistana za damping in ali je ta povzročil škodo.

(a) Vzorčenje

Glede na pričakovano veliko število strank, vpletenih v ta postopek, lahko Komisija v skladu s členom 17 osnovne uredbe sprejme odločitev za vzorčenje.

(i) Vzorčenje za izvoznike/proizvajalce iz Pakistana

Da bi se Komisija lahko odločila, ali je vzorčenje potrebno in da bi v tem primeru lahko izbrala vzorec, naj se vsi izvozniki/proizvajalci ali predstavniki, ki nastopajo v njihovem imenu, javijo Komisiji in sporočijo naslednje podatke o svoji družbi oziroma svojih družbah v roku, določenem v točki 6(b)(i), in v obliki, navedeni v točki 7 tega obvestila:

— ime, naslov, elektronski naslov, številka telefona, številka telefaksa in/ali številka teleksa ter ime kontaktne osebe,

— prihodki od prodaje v lokalni valuti in količina zadevnega izdelka v tonah, prodanega za izvoz v Skupnost, v obdobju od 1. aprila 2004 do 31. marca 2005,

— prihodki od prodaje v lokalni valuti in prodajna količina zadevnega izdelka v tonah na notranjem trgu v obdobju od 1. aprila 2004 do 31. marca 2005,

— ali podjetje namerava zahtevati individualno stopnjo dampinga (3) (individualne stopnje dampinga lahko zahtevajo samo proizvajalci),

— natančen opis dejavnosti družbe v zvezi s proizvodnjo zadevnega izdelka,

— imena in natančen opis dejavnosti vseh povezanih podjetij (4), vključenih v proizvodnjo in/ali prodajo (za izvoz in/ali domačo prodajo) zadevnega izdelka,

— kakršne koli druge podatke, ki bi lahko Komisiji pomagali pri izbiri vzorca,

— navedbo o tem, ali družba oziroma družbe soglaša/-jo s svojo vključitvijo v vzorec, in sicer tako, da izpolni/-jo vprašalnik in sprejme/-jo dejansko preverjanje svojih odgovorov.

Za pridobitev podatkov, za katere meni, da so potrebni za izbiro vzorca izvoznikov/proizvajalcev, bo Komisija stopila v stik tudi z organi države izvoznice in vsemi znanimi združenji izvoznikov/proizvajalcev.

(ii) Vzorčenje za proizvajalce Skupnosti

Glede na veliko število proizvajalcev Skupnosti, ki podpirajo pritožbo, namerava Komisija povzročeno škodo industriji Skupnosti raziskati z vzorčenjem.

Da bi Komisiji omogočili izbrati vzorec, naj vsi proizvajalci Skupnosti sporočijo naslednje podatke o svoji družbi oziroma svojih družbah v roku, določenem v točki 6(b)(i) tega obvestila:

— ime, naslov, elektronski naslov, številka telefona, številka telefaksa in/ali številka teleksa ter ime kontaktne osebe,

— celotni promet družbe v eurih v obdobju od 1. aprila 2004 do 31. marca 2005,

— natančen opis dejavnosti družbe v zvezi z izdelavo zadevnega izdelka,

— vrednost zadevnih izdelkov, ki so bili prodani na trgu Skupnosti v obdobju od 1. aprila 2004 do 31. marca 2005, izražena v eurih,

— količino zadevnega izdelka, ki je bila prodana na trgu Skupnosti v obdobju od 1. aprila 2004 do 31. marca 2005, izražena v tonah,

— količino proizvedenega zadevnega izdelka v tonah za obdobje od 1. aprila 2004 do 31. marca 2005,

— imena in natančen opis dejavnosti vseh povezanih družb, vključenih v proizvodnjo in/ali prodajo zadevnega izdelka,

— kakršne koli druge podatke, ki bi lahko Komisiji pomagali pri izbiri vzorca,

— navedbo o tem, ali družba oziroma družbe soglaša/-jo s svojo vključitvijo v vzorec, in sicer tako, da izpolni/-jo vprašalnik in sprejme/-jo preverjanje svojih odgovorov na kraju samem.

Za pridobitev podatkov, za katere meni, da so potrebni za izbiro vzorca proizvajalcev Skupnosti, bo Komisija stopila v stik tudi z združenjem proizvajalcev Skupnosti (CIEP).

(iii) Končna izbira vzorcev

Vse zainteresirane stranke, ki želijo predložiti kakršne koli ustrezne podatke glede izbire vzorcev, morajo to narediti v roku, določenem v točki 6(b)(ii) tega obvestila.

Komisija namerava opraviti končno izbiro vzorcev po posvetovanju z zadevnimi strankami, ki so izrazile pripravljenost za vključitev v vzorce.

Družbe, vključene v vzorce, morajo izpolniti vprašalnik v roku, določenem v točki 6(b)(iii) tega obvestila, in sodelovati v okviru preiskave.

Če sodelovanje ni zadostno, lahko Komisija v skladu s členoma 17(4) in 18 osnovne uredbe svoje ugotovitve utemelji na dejstvih, ki so na voljo. Ugotovitev, utemeljena na dejstvih, ki so na voljo, je lahko za zadevno stranko manj ugodna, kakor je opisano v točki 8 tega obvestila.

(b) Vprašalniki

Za pridobitev podatkov, za katere meni, da so potrebni za preiskavo, bo Komisija poslala vprašalnike vzorčeni industriji Skupnosti in zadevnim združenjem proizvajalcev v Skupnosti, vzorčenim izvoznikom/proizvajalcem iz Pakistana, izvoznikom/proizvajalcem iz Gvatemale, vsem združenjem izvoznikov/proizvajalcev, uvoznikom, vsem združenjem uvoznikov, ki so bila navedena v pritožbi, ter organom zadevnih držav izvoznic.

(i) Izvozniki/proizvajalci iz Gvatemale

Vse take zainteresirane stranke morajo po faksu nemudoma stopiti v stik s Komisijo, vendar najpozneje do roka, določenega v točki 6(a)(i) tega obvestila, da bi ugotovile, ali so navedene v pritožbi, in po potrebi zahtevale vprašalnik, glede na to, da se rok, določen v točki 6(b)(ii) tega obvestila, uporablja za vse take zainteresirane stranke.

(ii) Izvozniki/proizvajalci, ki zahtevajo individualno stopnjo v Pakistanu

Izvozniki/proizvajalci iz Pakistana, ki zahtevajo individualno stopnjo na podlagi členov 17(3) in 9(6) osnovne uredbe, morajo predložiti izpolnjen vprašalnik v roku, določenem v točki 6(a)(ii) tega obvestila. Zato morajo zahtevati vprašalnik v roku, določenem v točki 6(a)(i). Vendar pa se morajo take stranke zavedati, da se v primeru, ko se vzorčenje uporabi za izvoznike/proizvajalce, lahko Komisija kljub temu odloči, da za njih ne izračuna individualne stopnje, če je število izvoznikov/proizvajalcev takšno, da bi bila individualna preiskava preveč obremenilna in bi preprečila pravočasni zaključek preiskave.

(c) Zbiranje podatkov in zaslišanja

Vse zainteresirane stranke so vabljene, da izrazijo svoja mnenja, predložijo poleg izpolnjenih vprašalnikov še druge podatke in priskrbijo ustrezna dokazila. Komisija mora te podatke in dokazila prejeti v roku, določenem v točki 6(a)(ii) tega obvestila.

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 6(a)(iii) tega obvestila.

5.2 Postopek za presojo interesa Skupnosti

V skladu s členom 21 osnovne uredbe in če se izkaže, da je domneva o dampingu in škodi utemeljena, bo sprejeta odločitev o tem, ali uvedba protidampinških ukrepov ne bi bila v nasprotju z interesom Skupnosti. V ta namen se lahko industrija Skupnosti, uvozniki, njihova predstavniška združenja, reprezentativni uporabniki in reprezentativne potrošniške organizacije, če dokažejo, da obstaja objektivna povezava med njihovo dejavnostjo in zadevnim izdelkom, javijo Komisiji in ji sporočijo podatke v splošnih rokih, določenih v točki 6(a)(ii) tega obvestila. Stranke, ki so delovale skladno s prejšnjim stavkom, lahko zaprosijo za zaslišanje, pri čemer navedejo posebne razloge, zakaj naj bi bile zaslišane v roku, določenem v točki 6(a)(iii) tega obvestila. Upoštevati je treba, da se bodo podatki, predloženi v skladu s členom 21, upoštevali samo, če bodo podprti z dejanskimi dokazi, veljavnimi v času predložitve.

6. Roki

(a) Splošni roki

(i) Rok, v katerem lahko stranke zahtevajo vprašalnik

Vse zainteresirane stranke morajo zahtevati vprašalnik čim prej, vsekakor pa ne pozneje kot 15 dni po objavi tega obvestila v Uradnem listu Evropske unije.

(ii) Rok, v katerem se stranke javijo, predložijo odgovore na vprašalnik in vse ostale podatke

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge podatke v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

Družbe, ki so izbrane za vzorec, morajo predložiti odgovore na vprašalnik v roku, določenem v točki 6(b)(iii) tega obvestila.

(iii) Rok za zaslišanja

Vse zainteresirane stranke se lahko prijavijo za zaslišanje pred Komisijo v roku istih 40 dni.

(b) Posebni rok v zvezi z vzorčenjem

(i) Podatki, določeni v točkah 5.1(a)(i) in 5.1(a)(ii) morajo prispeti na naslov Komisije v 15 dneh od objave tega obvestila v Uradnem listu Evropske unije, glede na to, da se namerava Komisija o končni izbiri posvetovati z zadevnimi strankami, ki so izrazile pripravljenost za vključitev v vzorec v roku 21 dni od objave tega obvestila v Uradnem listu Evropske unije.

(ii) Vsi drugi podatki, pomembni za izbiro vzorca v skladu s točko 5.1(a)(ii), morajo prispeti na naslov Komisije v roku 21 dni od objave tega obvestila v Uradnem listu Evropske unije.

(iii) Odgovori na vprašalnik vzorčenih strank morajo prispeti na naslov Komisije v 37 dneh od datuma prejema obvestila o njihovi vključitvi v vzorec.

7. Predložena pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefon ter telefaks in/ali številke teleksa zainteresirane stranke. Vse pisne predložitve, vključno s podatki, zahtevanimi v skladu s tem obvestilom, odgovori na vprašalnik in korespondenca, ki jih zainteresirane stranke zagotovijo in so zaupnega značaja, se označijo z besedo „Omejeno“ (5) in jih v skladu s členom 19(2) osnovne uredbe spremlja različica, ki ni zaupnega značaja in je označena z besedilom „Za pregled s strani zainteresiranih strank“.

Korespondenčni naslov Komisije:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Nesodelovanje

V primerih, ko katera koli zainteresirana stranka onemogoči dostop do potrebnih podatkov, jih ne zagotovi drugače v določenih rokih ali znatno ovira preiskavo, se lahko v skladu s členom 18 osnovne uredbe sprejmejo začasne ali dokončne ugotovitve, bodisi pozitivne bodisi negativne, na podlagi dejstev, ki so na voljo.

Če je ugotovljeno, da je katera koli od zainteresiranih strank predložila napačne ali zavajajoče podatke, se ti podatki ne upoštevajo, uporabijo pa se lahko razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

9. Časovni okvir preiskave

Preiskava bo v skladu s členom 6(9) osnovne uredbe zaključena v 15 mesecih od datuma objave tega obvestila v Uradnem listu Evropske unije. V skladu s členom 7(1) osnovne uredbe se lahko začasni ukrepi uvedejo najpozneje v 9 mesecih od objave tega obvestila v Uradnem listu Evropske unije.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 77, 13.3.2004, str. 12.

(3) Individualne stopnje se lahko zahtevajo v skladu s členom 17(3) osnovne uredbe za družbe, ki niso vključene v vzorec.

(4) Za navodila o opredelitvi pojma „povezane družbe“ glej člen 143 Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti (UL L 253, 11.10.1993, str. 1).

(5) To pomeni, da je dokument samo za notranjo uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).